HMPRO คลายล็อก (ดาวน์) กำไร.!
จั่วหัวเป็นรายแรกในกลุ่มค้าปลีกสำหรับ HMPRO ที่อวดงบไตรมาส 1/65 มีกำไรสุทธิ 1,510 ล้านบาท เพิ่มขึ้น 10.90% จากช่วงเดียวกันของปีก่อน
จั่วหัวเป็นรายแรกในกลุ่มค้าปลีกสำหรับ HMPRO ที่อวดงบไตรมาส 1/65 มีกำไรสุทธิ 1,510 ล้านบาท เพิ่มขึ้น 10.90% จากช่วงเดียวกันของปีก่อน
27 เม.ย. 2565

จั่วหัวเป็นรายแรกในกลุ่มค้าปลีกสำหรับบริษัท โฮม โปรดักส์ เซ็นเตอร์ จำกัด (มหาชน) หรือ HMPRO ที่อวดงบไตรมาส 1/2565 มีกำไรสุทธิ 1,510 ล้านบาท เพิ่มขึ้น 10.90% จากช่วงเดียวกันของปีก่อนที่เคยทำได้ 1,362 ล้านบาท และมีรายได้รวม 16,672 ล้านบาท เพิ่มขึ้น 5.31% จากช่วงเดียวกันของปีก่อนที่ทำได้ 15,832 ล้านบาท…
งานนี้ต้องบอกว่า ทั้งตัวเลขรายได้และกำไรตรงเป๊ะกับ Consensus ยิ่งกว่าจับวางซะอีกนะเนี่ย…
โดย Consensus ประเมินกำไรในไตรมาส 1/2565 ของ HMPRO ไว้ที่ 1,510 ล้านบาท ส่วนรายได้รวมคาดอยู่ที่ 16,171 ล้านบาท…
ก็ถือว่าทำได้ดีอย่างที่คาดการณ์เอาไว้…
ขณะที่ HMPRO มีสาขาส่วนใหญ่ผูกติดอยู่กับห้างสรรพสินค้า ทำให้เมื่อมีมาตรการล็อกดาวน์ สั่งปิดห้างฯ ก็เท่ากับเป็นการล็อกดาวน์กำไร HMPRO ไปโดยปริยาย…แต่หลังจากคลายล็อกดาวน์ ก็เริ่มเห็นการคลายล็อก (ดาวน์) กำไรของ HMPRO อย่างชัดเจน..!!
โอเค…แม้รายได้ในไตรมาสนี้จะโตไม่มากนักแค่ 5.31% แต่ก็เห็นสัญญาณที่ดี เนื่องจากเป็นการเติบโตทุกขาธุรกิจ ไม่ว่าจะเป็นรายได้จากสัญญาที่ทำกับลูกค้า ซึ่งประกอบไปด้วยรายได้จากการขายสินค้า และรายได้จากการให้บริการอยู่ที่ 15,760 ล้านบาท เพิ่มขึ้น 4.71% ส่วนรายได้ค่าเช่าอยู่ที่ 410 ล้านบาท เพิ่มขึ้น 26.61% และรายได้อื่น 500 ล้านบาท เพิ่มขึ้น 9.89%
จุดที่น่าสนใจ ช่วงที่มีการล็อกดาวน์ ทำให้ไม่สามารถทำกิจกรรมส่งเสริมการขายได้ แต่หลังจากมีการคลายล็อกดาวน์ตั้งแต่ช่วงปลายปีที่แล้ว ก็ทำให้ช่วงไตรมาสแรกปีนี้ HMPRO สามารถกลับมาทำกิจกรรมส่งเสริมการขายได้อีกครั้ง
สะท้อนได้จากรายได้ค่าเช่าที่เพิ่มขึ้นอย่างมีนัยสำคัญ อันเป็นผลมาจากการจัดกิจกรรมส่งเสริมการขาย Homepro Electric Expo เมื่อเทียบกับช่วงเดียวกันของปีก่อนที่ไม่ได้มีการจัดกิจกรรมลักษณะนี้ รวมทั้งการกลับมาเก็บค่าเช่าได้มากขึ้น ทั้งในส่วนของสาขาของโฮมโปรและศูนย์การค้ามาร์เก็ตวิลเลจ เมื่อเทียบกับช่วงก่อนหน้าที่มีการลดค่าเช่าให้แก่ธุรกิจพื้นที่เช่า รวมถึงการรับรู้รายได้ค่าเช่าจากโฮมโปรสาขาใหม่ที่บางนา กม.1 ที่เปิดดำเนินการตั้งแต่ไตรมาส 4/2564
ฉะนั้นเมื่อรายได้ค่าเช่าเพิ่มขึ้น สิ่งที่จะตามมา ก็คือ มาร์จิ้นที่เพิ่มขึ้น เนื่องจาก Cost ในส่วนนี้หมดไปแล้ว อาจจะมีค่าใช้จ่ายในการบริหารจัดการบ้าง แต่คงไม่มาก ทำให้รายได้ที่เข้ามาจะไหลไปเป็นกำไรแบบเต็มเม็ดเต็มหน่วย…ก็สอดคล้องกับอัตรากำไรขั้นต้นเพิ่มขึ้นจาก 25.73% ในปีก่อน มาอยู่ที่ 25.99% นั่นเอง…
นอกจากนี้ ในไตรมาสนี้ยังมีค่าใช้จ่ายทางการเงินที่ลดลง 12.27% เหลือ 93 ล้านบาท เนื่องจากมีการออกหุ้นกู้ในอัตราดอกเบี้ยที่ต่ำลง เพื่อไปชำระหนี้ที่ครบกำหนดในไตรมาส 1/2564 และไตรมาส 4/2564 อีกด้วย
เลยเป็นที่มาที่ทำให้ HMPRO ออกตัวสตาร์ทโค้งแรกได้ค่อนข้างดีอย่างที่เห็น..!!
และถ้าไม่มีอะไรผิดพลาด ตามที่ Consensus ประเมินไว้ น่าจะได้เห็นกำไรทั้งปี 2565 อยู่ที่ 6,438 ล้านบาท และรายได้ 67,083 ล้านบาท…แต่ก็เป็นเรื่องของอนาคตที่ยังไม่มีอะไรแน่นอนอะนะ
ทว่าเห็นงบไตรมาสแรก HMPRO แล้ว ก็สะท้อนไปถึงค้าปลีกตัวอื่น ๆ ไม่ว่าจะเป็นบริษัท สยามโกลบอลเฮ้าส์ จำกัด (มหาชน) หรือ GLOBAL และบริษัท ดูโฮม จำกัด (มหาชน) หรือ DOHOME ที่งบก็น่าจะออกมาดีเหมือนกัน…ขึ้นอยู่กับว่าตัวไหนจะโดดเด่นกว่ากัน…
คงขึ้นอยู่ที่กึ๋นและฝีมือของทีมบริหารแล้วล่ะ..!?
…อิ อิ อิ…